**ג'ורג' ליירד שופ** (באנגלית: **George Laird Shoup**;‏ ‏15 ביוני 1836 – 21 בדצמבר 1904) היה פוליטיקאי אמריקאי מאיידהו, איש המפלגה הרפובליקנית, שכיהן כמושל איידהו הראשון מיולי ועד דצמבר 1890. טרם השבעתו לתפקיד הוא כיהן כמושל טריטוריית איידהו (אנ') מאפריל 1889 ועד להשבעתו כמושל המדינה החדשה. הוא התפטר מכהונתו ונבחר לכהן כאחד מהסנאטורים הראשונים מטעם איידהו.

ראשית חייו
----------

ג'ורג' ליירד שופ נולד בקיטנינג שמצפון-מזרח לפיטסבורג, פנסילבניה. הוא התחנך בבתי הספר הציבוריים. ב-1852 הוא עבר לגיילסבורג, אילינוי ועסק בחקלאות עם אביו. ב-1868 נשא שופ לאישה את מגדלנה "לנה" דרנוצר מאיווה, ולשניים נולדו שלושה בנים ושלוש בנות.

לאחר שהתרושש כלכלית כתוצאה מהפאניקה של 1857, עבר שופ ב-1859 לטריטוריית קולורדו (אנ') כדי לעסוק בכריה ובמסחר ליד אזור פייקס פיק ומאוחר יותר בדנוור.

במלחמת האזרחים הוא התגייס עם הסיירים העצמאיים שפעלו בטריטוריית ניו מקסיקו, בטריטוריית קולורדו ובטקסס. שופ הוצב כלוטננט משנה כאשר הוקם ב-1861 רגימנט הפרשים השלישי של קולורדו והשתחרר בדצמבר 1864 בדרגת קולונל. במלחמה הוא השתתף בקרב במעבר גלורייטה בניו מקסיקו ובטבח סנד קריק במלחמת קולורדו (אנ').

ראישת הקריירה הפוליטית
----------------------

לאחר המלחמה עבר שופ לווירג'יניה סיטי שבטריטוריית מונטנה (אנ'), ולאחר מכן התיישב מעבר לקו פרשת המים של אמריקה בסלמון, עיר בטריטוריית איידהו (אנ') שהוא היה שותף לייסודה. בשני המקומות היו בבעלותו חנויות כלבו. שופ מונה כנציב לארגון מחוז להמי, וב-1874 הוא נבחר לבית המחוקקים של הטריטוריה. למעט כמה תקופות קצרות הוא היה חבר בוועדה הרפובליקנית הלאומית מטעם איידהו בשנים 1880–1904.

מושל איידהו
-----------

באפריל 1889 מינה הנשיא בנג'מין הריסון את שופ כמושל טריטוריית איידהו, תפקיד בו הוא כיהן עד יולי 1890, כאשר איידהו הייתה למדינה בארצות הברית והטריטוריה חדלה מלהתקיים. באוקטובר נבחר שופ כמושל איידהו הראשון. הוא כיהן בתפקיד מושל המדינה החדשה רק במשך כמה שבועות. בנובמבר אותה שנה בחר בו בית המחוקקים של המדינה לסנאט של ארצות הברית. לצורך כך התפטר שופ מכהונתו כמושל בדצמבר כדי לכהן בסנאט, ובמקומו הושבע סגנו נורמן בושנל וילי.

סנאטור
------

בסנאט כיהן שופ במשך יותר מעשור בשנים 1890–1901, והוא היה פעיל במגוון תחומים, כולל פנסיות, חינוך וסוגיות צבאיות. הוא היה יושב ראש ועדת הטריטוריות של הבית, תפקיד בו הוא דחף לטיפול ליברלי וצודק כלפי האינדיאנים. בינואר 1895 נבחר שופ לכהונה מלאה של שש שנים בסנאט על ידי בית המחוקקים של איידהו, אך בינואר 1901 הוא נוצח על ידי הדמוקרט פרד דובואה, פרש מהחיים הציבוריים והתגורר בבויסי.

שנותיו האחרונות
---------------

פסלו של שופ באוסף היכל הפסלים הלאומי שבקפיטול.
שנתיים לאחר מכן, בגיל 66, עשה שופ ניסיון אחרון לנסות לשוב ולהיבחר לסנאט, אך פרש מהמרוץ שבו התמודדו ארבעה מועמדים על מועמדות המפלגה הרפובליקנית בינואר 1903. הוא העביר את תמיכתו לעמיתו, יליד פנסילבניה גם הוא, ולדון הייברן, שניצח את התובע של ביוסי, ויליאם בורה, בבחירות המקדימות ואת מועמד הדמוקרטים ג'יימס האולי. ארבע שנים לאחר מכן ניצח בורה בקלות וכיהן בסנאט כמעט 33 שנה.

מותו והנצחתו
------------

ג'ורג' ליירד שופ נפטר בביוסי ב-21 בדצמבר 1904 בגיל 68. לאחר טקס הלוויה מדינתי הוא נטמן בבית הקברות פיוניר שבעיר. לצדו נטמנה רעייתו לנה שנפטרה בסלמון ב-1927.

ב-1910 תרמה מדינת איידהו פסל שיש בדמותו של שופ לאוסף היכל הפסלים הלאומי שבקפיטול. ב-1947 הוצב לצידו הפסל השני שמייצג את המדינה של הסנאטור בורה. ב-1882 נקראה על שמו העיירה שופ, השוכנת על גדת נהר סלמון, מצפון-מערב לסלמון במורד הזרם. במלחמת העולם השנייה נקראה על שמו אחת מאוניות ליברטי. ב-1958 נקראו על שמו מעונות סטודנטים באוניברסיטת איידהו שבמוסקו.

מסמכיו האישים של שופ נתרמו לאוניברסיטת איידהו לאחר שקובצו על ידי בנו ויליאם ונתרמו על ידי נכדו ג. אלמו שופ.

קישורים חיצוניים
----------------

ויקישיתוף מדיה וקבצים בנושא **ג'ורג' ליירד שופ** בוויקישיתוף
* ג'ורג' ליירד שופ באתר אגודת המושלים הלאומית (באנגלית)
* ג'ורג' ליירד שופ באתר המדריך הביוגרפי של הקונגרס של ארצות הברית (באנגלית)
* ג'ורג' ליירד שופ באתר The Political Graveyard (באנגלית)
* ג'ורג' ליירד שופ, באתר "Find a Grave" (באנגלית)

הערות שוליים
------------

1. ↑  ג'ורג' ליירד שופ, באתר Find a Grave

| מושלי איידהו איידהואיידהו |
| --- |
| 

|  |  |
| --- | --- |
| ג'ורג' ליירד שופ • נורמן בושנל וילי • ויליאם מקונל • פרנק סטיוננברג • פרנק האנט • ג'ון מוריסון • פרנק גודינג • ג'יימס בריידי • ג'יימס האולי • ג'ון היינס • מוזס אלכסנדר • דייוויד ויליאם דייוויס • צ'ארלס מור • הנרי קלרנס בולדרידג' • צ'ארלס בנג'מין רוס • ברזילה קלארק • קלרנס אלפרד בוטולפסן • צ'ייס קלארק • קלרנס אלפרד בוטולפסן • צ'ארלס גוסט • ארנולד ויליאמס • צ'ארלס ארמינגטון רובינס • לאונרד ג'ורדן • רוברט סמיילי • דון סמואלסון • ססיל אנדרוס • ג'ון אוונס • ססיל אנדרוס • פיל באט • דירק קמפת'ורן • ג'ים ריש • בוץ' אוטר • בראד ליטל |  |

 |


|  |  |
| --- | --- |
| בקרת זהויות עריכת הנתון בוויקינתונים | 
* GND: 1186195908
* ISNI: 0000 0000 4638 4047
* LCCN: no99060904
* SNAC: w61v62bb
* US Congress: S000382
* VIAF: 39012684
* WorldCat: lccn-no99060904

 |